CELEX: 52019PC0547
Language: hu
Date: 2019-11-11
Title: Javaslat A TANÁCS VÉGREHAJTÁSI HATÁROZATA az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról

EURÓPAI BIZOTTSÁG
            Brüsszel, 2019.11.11.
            COM(2019) 547 final
            2019/0239(NLE)
            Javaslat
            A TANÁCS VÉGREHAJTÁSI HATÁROZATA
            az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (héairányelv) 395. cikkének (1) bekezdése értelmében a Tanács a Bizottság javaslata alapján bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottság által 2019. április 2-án iktatott levelében az Egyesült Királyság engedélyt kért arra, hogy a nem kizárólag üzleti célra használt személygépkocsik bérlete vagy lízingje esetében továbbra is alkalmazhasson egy olyan intézkedést, amely eltér az előzetesen felszámított adóra vonatkozó héalevonási jogot szabályozó általános alapelvektől. A meghosszabbítás iránti kérelemmel egyidejűleg az Egyesült Királyság jelentést nyújtott be, amely a nem kizárólag üzleti célra használt személygépjárművek bérletével vagy lízingjével kapcsolatos kiadások után felszámított héa levonására vonatkozó jog tekintetében alkalmazott százalékos korlátozás felülvizsgálatát is tartalmazta. 
            
            
               A héairányelv 395. cikke (2) bekezdésének megfelelően a Bizottság 2019. április 29-én kelt leveleiben tájékoztatta a többi tagállamot az Egyesült Királyság kérelméről. A Bizottság 2019. május 2-án kelt levelében értesítette az Egyesült Királyságot, hogy a kérelem elbírálásához szükséges valamennyi információ a rendelkezésére áll.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv 168. és 169. cikke előírja, hogy az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. A héairányelv 26. cikke (1) bekezdésének a) pontja értelmében ugyanakkor a vállalkozás vagyonát képező termék magáncélokra történő használata ellenérték fejében nyújtott szolgáltatásnak minősül, amennyiben az ilyen termékek hozzáadottérték-adója teljesen vagy részben levonható volt. Ennek következtében a rendszer biztosítja a végső felhasználás megadóztatását, amennyiben az előzetesen felszámított megfelelő héaösszeg levonásra került.
            
            
               A gépjárművek tekintetében esetenként bonyolult és terhes feladatot jelent az adóalanyok számára az üzleti, illetve a magáncélra történő használat elkülönítése és nyilvántartása, az adóhatóságok számára pedig nehézséget okoz a használat tényleges megoszlásának ellenőrzése. Ez még akkor is így lenne, ha az Egyesült Királyság élne a héairányelv 168a. cikke (2) bekezdésében foglalt azon lehetőséggel, hogy a vállalati személygépkocsikkal kapcsolatos kiadások levonását a tényleges üzleti célú használat arányában korlátozza. Ezenkívül a vegyes használatú járművek nagy számából kifolyólag az adócsalás mértéke számottevővé válhat.
            
            
               A héabeszedés egyszerűsítése és az adócsalás elleni küzdelem érdekében az Egyesült Királyság 1995 óta
                  2
                rendelkezik engedéllyel arra, hogy 50 %-ra korlátozza a bérbevevővel vagy lízingbe vevővel szemben a nem kizárólag üzleti célra használt személygépkocsik bérlése vagy lízingje után előzetesen felszámított adóra vonatkozó adólevonási jogot, és legutóbb 2016-ban
                  3
                kapott ilyen engedélyt, amely 2019. december 31-ig érvényes. A kettős adóztatás elkerülése érdekében az Egyesült Királyság számára azt is engedélyezték, hogy ne ellenérték fejében adott szolgáltatásnyújtásként kezelje az adóalany által üzleti célból bérelt vagy lízingelt autó magáncélú használatát. 
            
            
               Ez az eltérés megszünteti annak szükségességét, hogy a bérbevevő vagy lízingbe vevő részletes nyilvántartást vezessen minden egyes ilyen személygépjárművel kapcsolatban a magáncélból megtett kilométerekről héaelszámolás céljából. A héairányelv 168a. cikke (2) bekezdésében foglalt lehetőség nem irányoz elő átalányban történő részleges levonást és csak az adóalany vállalati vagyonának részét képező személygépkocsikra vonatkozó előzetesen felszámított héa levonására alkalmazhatják; ezért az eltérés a megfelelő eszköz a kért egyszerűsítés megvalósítása szempontjából. 
            
            
               A módosított 2007/884/EK tanácsi határozat
                  4
                3. cikke (2) bekezdésének megfelelően az Egyesült Királyság jelentést nyújtott be a Bizottságnak a határozat alkalmazásáról, amely a nem kizárólag üzleti célra használt személygépjárművek bérletével vagy lízingjével kapcsolatos kiadások után felszámított héa levonására vonatkozó jog tekintetében alkalmazott százalékos korlátozás felülvizsgálatát is tartalmazza.
            
            
               Az eltéréseket általában csak korlátozott időre engedélyezik, annak érdekében, hogy egy különös intézkedés megfelelőségét és hatékonyságát meg lehessen ítélni. Az Egyesült Királyság által benyújtott jelentésből kitűnik, hogy az Egyesült Királyságban az adóalanyok az általuk bérelt vagy lízingelt autókat általában továbbra is 50 %-ban üzleti, 50 %-ban pedig magáncélra (illetve bármely más, a 2006/112/EK irányelv 26. cikke (1) bekezdésének a) pontja értelmében nem üzleti célra) használják. Ezért az eltérő intézkedés hatályát helyénvaló meghosszabbítani.
            
            
               
                  Az Egyesült Királyság kérelmezte, hogy a kilépésről rendelkező megállapodásban szereplő végrehajtási időszak végéig folytathassa az eltérő rendelkezés alkalmazását. E tekintetben az Egyesült Királyság 2017. március 29-én az Európai Unióról szóló szerződés (EUSZ) 50. cikkének megfelelően bejelentette az Unióból való kilépésre vonatkozó szándékát. Az EUSZ 50. cikkének (3) bekezdése értelmében a kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések a kilépő államra többé már nem alkalmazhatók, kivéve ha az Európai Tanács az érintett tagállammal egyetértésben ennek a határidőnek a meghosszabbításáról egyhangúlag határoz. A határidőt háromszor meghosszabbították, legutóbb az (EU) 2019/1810 európai tanácsi határozattal
                     5
                   2020. január 31-ig.
               
               
                  2019. január 11-én a Tanács az (EU) 2019/274
                     6
                   határozattal engedélyezte a tárgyalók szintjén 2018. november 14-én elfogadott, kilépésről rendelkező megállapodás aláírását. Az Unió megerősítette, hogy készen áll gyorsan aláírni és megkötni a kilépésről rendelkező megállapodást, amennyiben azt az Egyesült Királyság parlamentje jóváhagyja. A kilépésről rendelkező megállapodás
                     7
                   negyedik része a megállapodás hatálybalépésének napján kezdődő átmeneti időszakról rendelkezik, amelynek ideje alatt az uniós jog a megállapodásban foglaltak szerint továbbra is alkalmazandó az Egyesült Királyságra és az Egyesült Királyságban.
               
               
                  E határozat minden esetben addig alkalmazandó, ameddig az uniós jog alkalmazandó az Egyesült Királyságra és az Egyesült Királyságban.
               
               
                  Ezért a kilépésről rendelkező megállapodás hatálybalépésének időpontja körüli bizonytalanságra tekintettel a leginkább helyénvalónak az tűnik, hogy a határozat egy hatályvesztésre vonatkozó rendelkezéssel egészüljön ki, 2022. december 31-i időponttal. Felkérjük az Egyesült Királyságot arra, hogy legkésőbb 2022. április 1-jéig nyújtson be új jelentést, amennyiben az időbeli hatály újbóli, 2022. december 31-én túlra történő meghosszabbítására irányuló kérelmet helyez kilátásba.
               
               
                  Mindazonáltal akár abban az esetben, ha az Egyesült Királyság megállapodás nélkül lép ki az Európai Unióból, akár a kilépésről rendelkező megállapodás ratifikálása esetén, az eltérés alkalmazása az alábbiak közül a korábbi időpontban megszűnik: vagy 2022. december 31-én, vagy azon a napon, amelyen az Egyesült Királyság megállapodás nélkül kilép az Unióból, vagy a kilépésről rendelkező megállapodás ratifikálása esetén a kilépésről rendelkező megállapodásban szereplő átmeneti időszak végén.
               
            
            
               •Összhang a szakpolitikai területen már meglévő rendelkezésekkel
            
            
               Az adólevonási joghoz kapcsolódó hasonló eltérésekre más tagállamok is engedélyt kaptak. 
            
         
         
            
               A héairányelv 176. cikke előírja, hogy a Tanács megállapítja, hogy milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Emiatt számos „standstill” rendelkezés létezik, amely korlátozza a személygépkocsikkal kapcsolatos héalevonás jogát. 
            
            
               
                  A korábbi olyan kezdeményezések ellenére, amelyek annak szabályozására irányultak, hogy mely kiadáskategóriák tartozzanak a levonási jogra
                     8
                   vonatkozó korlátozások hatálya alá, a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke. 
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a szubszidiaritás elve nem alkalmazható.
               
            
            
               •Arányosság
            
            
               A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.
            
            
               
                  Az eltérés korlátozott hatályára tekintettel a különleges intézkedés arányban áll a kitűzött céllal, vagyis egyes adócsalások vagy -kikerülések megelőzésével és a héa beszedésének egyszerűsítésével az adott ágazatban.
               
            
            
               •A jogi aktus típusának megválasztása
            
            
               
                  A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Azért is a tanácsi határozat a legmegfelelőbb jogi aktus, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Konzultációk az érdekelt felekkel
            
            
               
                  Nem került sor konzultációra érdekelt felekkel. A javaslat az Egyesült Királyság által benyújtott kérelmen alapul és csak ezt a tagállamot érinti.
               
            
            
               •Szakértői vélemények összegyűjtése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A határozat célja egy olyan egyszerűsítő intézkedés időbeli hatályának meghosszabbítása, amelynek célja a héacsalás felszámolása és az adókivetésre vonatkozó eljárás egyszerűsítése. Az előzetesen felszámított adó levonási jogának 50 %-ra való korlátozása megfelel az adott személygépkocsik magáncélra történő használata után keletkező adókötelezettség becsült összegének. Megszünteti annak szükségességét, hogy a bérbevevő/lízingbe vevő a szolgálati személygépkocsival magáncélból ténylegesen megtett kilométerekről nyilvántartást vezessen adózási célból. 
               
               
                  A szűk alkalmazási kör és az időben korlátozott alkalmazás miatt e hatás mindenképpen korlátozott lesz.
               
            
         
         
            
               4.KÖLTSÉGVETÉSI VONZATOK
            
            
               A javaslatnak nincs az uniós költségvetést érintő negatív vonzata.
            
            
               5.EGYÉB ELEMEK
            
            
               
                  A javaslat hatályvesztésre vonatkozó rendelkezést tartalmaz; a határozat 2022. december 31-én automatikusan hatályát veszti. Amennyiben az Egyesült Királyság a fenti időpont előtt megállapodás nélkül lép ki az Európai Unióból, e határozat – az EUMSZ 50. cikkének alkalmazása következtében a kilépés napján többé nem lesz automatikusan alkalmazandó. Amennyiben a kilépésről rendelkező megállapodás hatályba lép, a határozat alkalmazása az említett megállapodásban szereplő átmeneti időszak végén szűnik meg, amennyiben annak időpontját egy 2022. december 31-e előtti időpontban határozták meg.
               
               
                  Amennyiben az Egyesült Királyság az eltérést lehetővé tévő intézkedés újabb, 2022 utáni kiterjesztését venné fontolóra, legkésőbb 2022. április 1-jéig meghosszabbítás iránti kérelmet és értékelési jelentést kell benyújtania a Bizottság számára.
               
            
            
               2019/0239 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló 2007/884/EK határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  9
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 168. és 169. cikkének értelmében az adóalanyok jogosultak arra, hogy levonják a hozzáadottérték-adót (héa) az adóköteles tevékenységük folytatásához vagy bizonyos más tevékenységek céljára részükre teljesített termékértékesítés vagy szolgáltatásnyújtás után. A héairányelv 26. cikke (1) bekezdésének a) pontja ellenérték fejében nyújtott szolgáltatásnak minősíti a vállalkozás vagyonát képező terméknek az adóalany saját, illetve alkalmazottai szükségleteinek kielégítésére vagy általában vállalkozásidegen célokra történő felhasználását.
            
            
               (2)A 2007/884/EK
                  10
                tanácsi határozat felhatalmazta az Egyesült Királyságot, hogy a bérbevevővel vagy lízingbe vevővel szemben 50 %-ra korlátozza a 2006/112/EK irányelv 168. vagy 169. cikke szerinti héalevonási jogot a nem kizárólag üzleti célra használt gépjárművekkel kapcsolatos kiadások esetében. Lehetővé teszi továbbá az Egyesült Királyság számára, hogy ne ellenérték fejében nyújtott szolgáltatásként kezelje az adóalany által üzleti célból bérelt vagy lízingelt gépjármű magáncélú használatát. Az említett egyszerűsítő intézkedés megszünteti annak szükségességét, hogy a bérbevevő vagy lízingbe vevő nyilvántartást vezessen az ilyen gépjárművel magáncélból megtett kilométerekről héaelszámolás céljából. A 2007/884/EK határozat 2019. december 31-én hatályát veszti.
            
            
               (3)A Bizottság által 2019. április 2-án iktatott levelében az Egyesült Királyság felhatalmazást kért arra, hogy a 2007/884/EK határozattal engedélyezett eltérő intézkedéseket (a továbbiakban: eltérő intézkedések) továbbra is alkalmazhassa. 
            
            
               (4)A Bizottság 2019. április 29-én kelt levelében a 2006/112/EK irányelv 395. cikkének (2) bekezdése értelmében tájékoztatta a többi tagállamot az Egyesült Királyság kérelméről. A Bizottság 2019. május 2-án kelt levelében értesítette az Egyesült Királyságot, hogy a kérelem elbírálásához szükséges valamennyi információ a rendelkezésére áll.
            
            
               (5)Az Egyesült Királyság 2017. március 29-én az Európai Unióról szóló szerződés (EUSZ) 50. cikkének megfelelően bejelentette az Unióból való kilépésre vonatkozó szándékát. Az EUSZ 50. cikkének (3) bekezdése értelmében a kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések a kilépő államra többé már nem alkalmazhatók, kivéve ha az Európai Tanács az érintett tagállammal egyetértésben ennek a határidőnek a meghosszabbításáról egyhangúlag határoz. A határidőt háromszor meghosszabbították, legutóbb az (EU) 2019/1810 európai tanácsi határozattal
                  11
                2020. január 31-ig.
            
            
               (6)2019. január 11-én a Tanács az (EU) 2019/274
                  12
                határozattal engedélyezte a tárgyalók szintjén 2018. november 14-én elfogadott, kilépésről rendelkező megállapodás aláírását. Az Unió megerősítette, hogy készen áll gyorsan aláírni és megkötni a kilépésről rendelkező megállapodást, amennyiben azt az Egyesült Királyság parlamentje jóváhagyja. A kilépésről rendelkező megállapodás
                  13
                negyedik része a megállapodás hatálybalépésének napján kezdődő átmeneti időszakról rendelkezik, amelynek ideje alatt az uniós jog a megállapodásban foglaltak szerint továbbra is alkalmazandó az Egyesült Királyságra és az Egyesült Királyságban.
            
         
         
            
               (7)E határozat minden esetben addig alkalmazandó, ameddig az uniós jog alkalmazandó az Egyesült Királyságra és az Egyesült Királyságban.
            
            
               (8)A 2007/884/EK végrehajtási határozat 3. cikkének (2) bekezdésével összhangban az Egyesült Királyság a kérelemmel együtt egy jelentést is benyújtott a Bizottsághoz, amely kiterjed a héalevonási jogra alkalmazott százalékos korlátozás felülvizsgálatára is. Az Egyesült Királyság által benyújtott információk azt mutatják, hogy az 50 %-os korlátozás továbbra is megfelel a tényleges körülményeknek az eltérő intézkedések által érintett járművek üzleti, illetve nem üzleti célú használatának arányát illetően. Az eltérő intézkedések időbeli hatályát viszont az eltérő intézkedések hatásosságának és a százalékos arány megfelelő voltának értékeléséhez szükséges időtartamra kell korlátozni. Ezért indokolt felhatalmazni az Egyesült Királyságot arra, hogy egy további határozott időtartamra, nevezetesen 2022. december 31-ig folytassa az eltérő intézkedések alkalmazását.
            
            
               (9)Meg kell állapítani az eltérő intézkedések időbeli hatályának a 2022 utáni időszakra történő meghosszabbítására vonatkozó esetleges kérelem benyújtási határidejét. Az Egyesült Királyság számára elő kell továbbá írni, hogy a meghosszabbítási kérelemhez mellékeljen egy, a héalevonási jog tekintetében alkalmazott százalékos korlátozás felülvizsgálatára is kiterjedő jelentést.
            
            
               (10)Az eltérő intézkedéseknek nem lesz kedvezőtlen hatása az Unió héából származó saját forrásaira,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2007/884/EK határozat 3. cikke helyébe a következő szöveg lép:
            
            
               „3. cikk
            
            
               Ez a határozat 2022. december 31-én hatályát veszti.
            
            
               Az e határozatban engedélyezett eltérő intézkedések időbeli hatályának meghosszabbítására vonatkozó kérelmet legkésőbb 2022. április 1-jéig kell benyújtani a Bizottsághoz. A kérelemhez mellékelni kell egy, a nem kizárólag üzleti célra használt személygépkocsik bérletével vagy lízingjével kapcsolatosan felszámított héa levonására vonatkozó jog tekintetében alkalmazott százalékos korlátozás felülvizsgálatára is kiterjedő jelentést.”
            
            
               2. cikk
            
            
               Ennek a határozatnak Nagy-Britannia és Észak-Írország Egyesült Királysága a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács 95/252/EK határozata (1995. június 29.) a tagállamok forgalmi adóra vonatkozó jogszabályainak összehangolásáról szóló 77/388/EGK hatodik tanácsi irányelv 6. és 17. cikkétől eltérő intézkedés alkalmazásának az Egyesült Királyság számára való engedélyezéséről (HL L 159., 1995.7.11., 19. o.).
               
               
                  
                     (3)
                  
                        Az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról szóló, 2007. december 20-i 2007/884/EK tanácsi határozat (HL L 346., 2007.12.29., 21. o.) időbeli hatályát a 2011. január 18-i 2011/37/EU tanácsi végrehajtási határozat (HL L 19., 2011.1.22., 11. o.) 2013. december 31-ig, a 2013. november 15-i 2013/681/EU tanácsi végrehajtási határozat (HL L 316., 2013.11.27., 41. o.) 2016. december 31-ig, a 2016. december 6-i (EU) 2016/2265 tanácsi végrehajtási határozat (HL L 342., 2016.12.16., 28. o.) pedig 2019. december 31-ig hosszabbította meg.
               
               
                  
                     (4)
                  
                        A Tanács 2007/884/EK határozata (2007. december 20.) az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról (HL L 346., 2007.12.29., 21. o.).
               
               
                  
                     (5)
                  
                        Az Európai Tanács az Egyesült Királysággal egyetértésben hozott (EU) 2019/1810 határozata (2019. október 29.) az EUSZ 50. cikkének (3) bekezdése szerinti határidő meghosszabbításáról (HL L 278I., 2019.10.30., 1. o.).
               
               
                  
                     (6)
                  
                        A Tanács (EU) 2019/274 határozata (2019. január 11.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásnak az Európai Unió és az Európai Atomenergia-közösség nevében történő aláírásáról (HL L 47 I., 2019.2.19., 1. o.).
               
               
                  
                     (7)
                  
                        Megállapodás Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről (HL C 144 I, 2019.4.25., 1. o.).
               
               
                  
                     (8)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.); visszavonva 2014. május 21-én (HL C 153., 2014.5.21., 3. o.).
               
               
                  
                     (9)
                  
                        HL L 347., 2006.12.11., 1. o.
               
               
                  
                     (10)
                  
                        A Tanács 2007/884/EK határozata (2007. december 20.) az Egyesült Királyságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától, valamint 168. és 169. cikkétől eltérő intézkedés alkalmazásának folytatására történő felhatalmazásáról (HL L 346., 2007.12.29., 21. o.).
               
               
                  
                     (11)
                  
                        Az Európai Tanács az Egyesült Királysággal egyetértésben hozott (EU) 2019/1810 határozata (2019. október 29.) az EUSZ 50. cikkének (3) bekezdése szerinti határidő meghosszabbításáról (HL L 278I., 2019.10.30., 1. o.).
               
               
                  
                     (12)
                  
                        A Tanács (EU) 2019/274 határozata (2019. január 11.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásnak az Európai Unió és az Európai Atomenergia-közösség nevében történő aláírásáról (HL L 47 I., 2019.2.19., 1. o.).
               
               
                  
                     (13)
                  
                        Megállapodás Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről (HL C 144 I, 2019.4.25., 1. o.).